Direktøren for den tyske industrigigant Siemens, Joe Kaeser, frygter digitaliseringen af samfundet og dermed, at nedlæggelse af millionvis af job kan føre til sociale spændinger. Derfor er der brug for et bedre socialt sikkerhedsnet, siger han.

Hvis der er et tema, som optager sindene i Tyskland, så er det den øgede brug af industrirobotter, digitaliseringen og de mulige samfundsmæssige konsekvenser. Senest da det tyske forskningsinstitut ’Bundesagentur für Arbeit’ i slutningen af november præsenterede en helt ny prognose, der forudser, at der alene i Tyskland vil forsvinde 1,5 mio. traditionelle arbejdspladser frem mod 2025 som følge af netop robotter, maskiner og automatisering.

Nyheden vakte berettiget opsigt i mange medier og fik sågar den adm. direktør for Siemens AG, Joe Kaeser, til at tale om, at samfundet har brug for at ”reagere i tide”, og en bedre social sikring.

På et virksomhedstopmøde arrangeret af Süddeutsche Zeitung advarede han direkte imod risikoen for social uro, hvis folk falder af i svinget og ikke kan vide sig sikre.

”Så folk har brug for at vide, at samfundet sørger for dem. At der er nogen, som hjælper. Og derfor vil en eller anden form for basisindkomst være helt uundgåelig,” sagde han ifølge Süddeutsche Zeitung.

Den tyske industrigigant oplyste dog efterfølgende, at det ikke skal forstås som støtte til en betingelsesløs national basisindkomst. Pengene skal være der, hedder det. Siemens argumenterer derfor i lige så høj grad for, at regeringen sikrer de rigtige rammevilkår for virksomhederne, så de kan tilbyde bedre pensionsmuligheder – ligesom efteruddannelse i de nødvendige digitale kompetencer og oplæring af yngre generationer er nødvendig, for på den måde at sikre stabiliteten.